b'\n_START_ARTICLE_\nEgernaber\n_START_SECTION_\nBeskrivelse\n_START_PARAGRAPH_\nEgernaber h\xc3\xb8rer til de mindre primater, dv\xc3\xa6rgsilkeaben er den mindste af alle egentlige aber. De har en kropsl\xc3\xa6ngde p\xc3\xa5 12 til 35 centimeter, halen er med 15 til 44 centimeter altid l\xc3\xa6ngere end kroppen. V\xc3\xa6gten varierer fra 100 til 600 gram._NEWLINE_Pelsen er bl\xc3\xb8d og t\xc3\xa6t og hos nogle arter silkeagtig. Farven varierer med arten fra sort over forskellige brune og gr\xc3\xa5 nuancer til gul og hvid. Ofte er bestemte kropsdele i en kontrasterende farve og hos nogle arter findes h\xc3\xa5rtoppe eller sk\xc3\xa6g. Lemmerne er relativt korte, bagbenene er noget l\xc3\xa6ngere end forbenene. Egernaber adskiller sig fra andre vestaber ved deres kl\xc3\xb8er, der p\xc3\xa5 alle t\xc3\xa6er (p\xc3\xa5 n\xc3\xa6r storet\xc3\xa5en) og alle fingre erstatter negle. Disse kl\xc3\xb8er g\xc3\xb8r det muligt for dyrene at klatre ad lodrette tr\xc3\xa6stammer, endda med hovedet nedad._NEWLINE_Hovedet er afrundet og snuden relativt kort. Ansiget er ofte n\xc3\xb8gent eller kun sparsomt beh\xc3\xa5ret. Tands\xc3\xa6ttet er enest\xc3\xa5ende blandt primater med tandformlen: , i alt alts\xc3\xa5 32 t\xc3\xa6nder. I mods\xc3\xa6tning til alle andre vestaber er antallet af kindt\xc3\xa6nder reduceret fra 3 til 2 i hver k\xc3\xa6behalvdel. Som eneste art har springtamarinen dog tre kindt\xc3\xa6nder.\n_START_SECTION_\nUdbredelse\n_START_PARAGRAPH_\nEgernaber lever i tropiske skove i Mellem- og Sydamerika. De fleste arter forekommer i Amazonbassinet, hvor deres udbredelsesomr\xc3\xa5de str\xc3\xa6kker sig fra det \xc3\xb8stlige Ecuador og nordlige Bolivia til det nord\xc3\xb8stlige Brasilien._NEWLINE_Nogle arter er tilpasningsdygtige og kan ogs\xc3\xa5 leve i plantager og haver.\n_START_SECTION_\nLevevis\n_START_PARAGRAPH_\nAlle arter er dagaktive, om natten sover de i huller i tr\xc3\xa6erne eller i t\xc3\xa6t vegetaton. De lever i tr\xc3\xa6erne og l\xc3\xb8ber her p\xc3\xa5 alle fire ad de vandrette grene, men springer ogs\xc3\xa5 godt og takket v\xc3\xa6re deres kl\xc3\xb8er kan de klatre ad lodrette tr\xc3\xa6stammer. Deres bev\xc3\xa6gelser er generelt hurtige og adr\xc3\xa6tte._NEWLINE_Egernaber lever i grupper p\xc3\xa5 2 til 15 dyr. Grupperne best\xc3\xa5r af en eller flere hanner, en eller flere hunner og deres afkom. Inden for gruppen er adf\xc3\xa6rden ofte udpr\xc3\xa6get social, dyrene sover ofte t\xc3\xa6t op ad hinanden og plejer hinandens pels. Ved et fors\xc3\xb8g fandt man ud af, at hvid\xc3\xb8rede silkeaber udviser altruistiske tendenser. De gav artsf\xc3\xa6ller mad uden bel\xc3\xb8nning eller modydelse, heller ikke i forhold til forplantning.\n_START_SECTION_\nF\xc3\xb8de\n_START_PARAGRAPH_\nEgernaber er alt\xc3\xa6dende, men hovedsageligt best\xc3\xa5r f\xc3\xb8den af frugter, nektar og insekter. Silkeaber har et s\xc3\xa6rligt tands\xc3\xa6t, der g\xc3\xb8r det muligt at gnave huller i barken, for at kunne komme til plantesaft, hvilket is\xc3\xa6r i perioder med f\xc3\xa5 frugter er en vigtig del af f\xc3\xb8den. I mindre grad \xc3\xa6der egernaber ogs\xc3\xa5 andre plantedele, sm\xc3\xa5 hvirveldyr og fugle\xc3\xa6g.\n_START_SECTION_\nFormering\n_START_PARAGRAPH_\nI en gruppe er det kun en enkelt dominant hun, der f\xc3\xa5r unger. Hos nogle arter skyldes dette, at \xc3\xa6gl\xc3\xb8sningen hos de andre hunner i gruppen undertrykkes, muligvis p\xc3\xa5 grund af feromoner fra den dominante hun. Hos l\xc3\xb8veaberne (Leontopithecus) derimod er det nok udelukkende den seksuelle adf\xc3\xa6rd, der undertrykkes. Ansvaret for at b\xc3\xa6re ungerne deles af de to k\xc3\xb8n. I nogle tilf\xc3\xa6lde, som hos paryksilkeabe (Saguinus oedipus), kan hannerne drage mere omsorg for ungerne end hunnerne._NEWLINE_I fangenskab ses ofte monogame par, men i naturen er der nok overvejende tale om polyandri, det vil sige at hunnen parrer sig med flere hanner, hvilket ellers er meget sj\xc3\xa6ldent blandt primater._NEWLINE_To gange \xc3\xa5rligt f\xc3\xb8der hunnen 1-3 unger efter en dr\xc3\xa6gtighedsperiode p\xc3\xa5 130 til 150 dage. I 80 procent af tilf\xc3\xa6ldene best\xc3\xa5r kuldet af tve\xc3\xa6ggede tvillinger._NEWLINE_Som noget enest\xc3\xa5ende blandt pattedyr vokser placenta-membranerne sammen, selvom tvillingerne stammer fra to forskellige befrugtede \xc3\xa6g. Derved forekommer en udveksling af celler mellem embryonerne (kim\xc3\xa6risme). En unders\xc3\xb8gelse af silkeaben Callithrix kuhlii viste, at den ikke kun i blodet havde andet arvemateriale, men ogs\xc3\xa5 i k\xc3\xb8nscellerne, og derfor ved parring ikke n\xc3\xb8dvendigvis videregav dens egne gameter, men muligvis arveanl\xc3\xa6ggene fra dens tvillinges\xc3\xb8ster eller -bror. En undtagelse er springtamarinen, der oftest f\xc3\xb8der en enkelt unge ad gangen. Forplantningsraten er relativt h\xc3\xb8j, allerede fem til otte m\xc3\xa5neder efter f\xc3\xb8dslen kan hunnen igen f\xc3\xa5 unger.'